Latvijas pilsonības pretendentam, kurš vēlas reģistrēt Latvijas pilsonību saskaņā ar Pilsonības likuma 2. panta pirmās daļas 3.punktu, ir jāapliecina latviešu valodas prasme.

Latviešu valoda ir jāprot tādā līmenī, lai varētu sazināties ikdienas situācijās. Latviešu valodas prasmes pārbaudes laikā Jums

* jāsaprot teksts, kas sastāv no bieži lietojamas ikdienas leksikas,
* jāpiedalās sarunā par pazīstamu, ikdienas dzīvei nepieciešamu tematiku, piemēram, par ģimeni, darbu, vaļaspriekiem, ceļojumiem, kārtējiem notikumiem u.tml.,
* īsumā jāpamato un jāpaskaidro savi uzskati, domas, vienkāršā veidā saistot vārdus, frāzes un teikumus.

Tematika, kas tiek izmantota pārbaudē:

* es un mani tuvinieki;
* dzīves apstākļi un vide;
* izglītība, darbs, intereses;
* attiecības ar citiem cilvēkiem;
* kultūra un sociālās lietas;
* brīvais laiks un sabiedriskā dzīve;
* sports, vaļasprieks;
* iepirkšanās;
* ēdieni un dzērieni;
* ceļošana;
* laika apstākļi.

Latviešu valodas prasmes pārbaudē ir divi uzdevumi, kuri būs jākārto mutiski.

Pirmajā uzdevumā klusi jāizlasa neliels teksts, jāsaprot, par ko tekstā ir stāstīts un pēc tam jāatbild uz pieciem jautājumiem par izlasīto. Tekstu drīkst izmantot.

Otrajā uzdevumā būs saruna, kurā uzdos jautājumus par kādu no sadzīves rakstura tēmām.

**PARAUGS**

**Izlasiet tekstu!**

***PUTNI ZIEMĀ***

Kad pienāk ziema un kļūst auksti, cilvēki sāk barot putnus. Vieniem liekas, ka putniem nav ko ēst, citiem patīk tos vērot, vēl citi grib saviem bērniem parādīt dažādus putnus. Ja tos baro ziemā, putni labprāt pie mājām dzīvos arī vasarā, kad gaisā būs daudz mušu un kukaiņu.

Mūsdienās var nopirkt gatavas barotavas, barības maisījumus, dažādus interjera priekšmetus putniem. Latvijā “modē” ir paštaisītās barotavas: no koka, piena pakām, plastmasas un stikla pudelēm, pat no konservu kārbām.

Putnus barot ir jāsāk jau oktobrī, jo tad viņi sāk meklēt vietas, kur ziemā būs ēdiens. Cilvēkam jāatceras: ja viņš sāk barot putnus, tas ir jādara regulāri katru dienu. Putniem nedrīkst dot sālītu ēdienu un baltmaizi, vislabāk – dažādas sēklas, graudus, speķi.

Ornitologi uzskata, ka nav pareizi barot putnus citos gadalaikos. Labāk ir radīt vidi, lai putni gribētu uzturēties tuvāk cilvēku mājām, piemēram, stādīt augļu kokus un ogu krūmus, būvēt putnu būrus.

(Pēc preses materiāliem)

**Atbildiet uz intervētāja jautājumiem par izlasīto tekstu!**

1. **Kāpēc cilvēki ziemā baro putnus?**
2. **No kāda materiāla izgatavo barotavas putniem Latvijā?**
3. **Cik bieži ir jābaro putni ziemā?**
4. **Kurš ēdiens ziemā ir vislabākais putniem?**
5. **Ko vēl vajadzētu darīt, lai putni gribētu dzīvot tuvāk cilvēku mājām?**

**Iespējamie jautājumi sarunā ar intervētāju**

* Kura ir jūsu dzimtā pilsēta/ valsts? Kur tagad dzīvojat? Jūsu telefona numurs. Pastāstiet par savu dzīvesvietu!
* Kāda ir jūsu profesija?/ Par ko strādājat?/ Par ko jūs strādājāt agrāk?/ Kurā valodā (-ās) jūs sarunājaties savā darbavietā?/ Kura profesija jums liekas visgrūtākā? Kāpēc?
* Kā jūs parasti pavadāt savu dienu?/ Ko darāt no rīta/ vakarā?
* Kādu sabiedrisko transportu jūs izmantojat?/ Uz kurieni visbiežāk braucat?/ Cik ilgi jābrauc līdz...?
* Ar kādu transportlīdzekli jūs braucat ceļojumā/ ekskursijā/ uz laukiem?/ Kādas priekšrocības/ kādi trūkumi, jūsuprāt, ir braukšanai ar savu automašīnu?/ Kā jūs domājat, kāda ir braukšanas kultūra uz Latvijas/ ...... ceļiem?
* Kā jums/ jūsu ģimenei patīk atpūsties?// Kurus svētkus jūs/ jūsu ģimene svinat/ svin?/ Kā tiem gatavojaties?
* Kā, jūsuprāt, var atpūsties dārzā/ Kas aug jūsu dārzā?/ Ko jūs domājat par augļu/ dārzeņu cenām tirgū?
* Kurus piena/ maizes/ ... produktus jūs pērkat visbiežāk?/ Kur tos pērkat?/ Ko, jūsuprāt, vajadzētu darīt ar piena/ maizes/ ... produktiem, kuriem beidzies derīguma termiņš?
* Cik bieži jūs ēdat saldumus?/ Kuri saldumi jums garšo?/ Kas jums visvairāk garšo no Latvijā ražotiem saldumiem?
* Ko jūs uzskatāt par veselīgu/ neveselīgu pārtiku?
* Cik regulāri jūs skatāties televīziju?/ Kuras TV programmas skatāties// Ko/ kādu raidījumu jūs ieteiktu noskatīties saviem draugiem?
* Ko jūs kolekcionējat/ kādreiz kolekcionējāt/ ko jūs gribētu kolekcionēt, ja būtu tāda iespēja?
* Ko jūs plānojat darīt tuvākajās brīvdienās/ vasarā/ nākotnē?
* Kurš sporta veids jūs interesē? Kas ir vajadzīgs, lai varētu nodarboties ar šo sporta veidu?/ Kā jūs atjaunojat spēkus pēc sporta nodarbībām?/ Ko domājat par profesionālo sportu// Kā jūs atpūšaties saulainā vasaras dienā/ ko darāt aukstā ziemas dienā?

**Lai labāk varētu sagatavoties pārbaudei, piedāvājam arī apmeklēt Informācijas dienu, kurā varēsiet izmēģināt pārbaudes uzdevumus un saprast, vai esat jau gatavs/ -a kārtot latviešu valodas prasmes pārbaudi. Iepriekš pieteikties pa tālruni 67209499.**

**Pilsonības un migrācijas lietu pārvaldes izstrādātajā elektroniskajā rīkā Jūs varat noskatīties sagatavoto videomateriālu par latviešu valodas prasmes pārbaudi personām, kuras** **reģistrē Latvijas pilsonību saskaņā ar Pilsonības likuma 2. panta pirmās daļas 3.punktu.**